**ABB mentorprogram női műszaki felsőoktatási hallgatóknak**

**Pályázati felhívás**

Az ABB Kft., mint Kiíró, „ABB mentorprogram női hallgatóknak” elnevezéssel pályázatot hirdet a műszaki felsőoktatásban - az energetika és automatizálás területén - tanuló 5 fő főiskolai / egyetemi női hallgató számára.

Programunk célja, hogy erősítsük a nők részvételét és növeljük munkavállalási kedvüket a műszaki vonalon, illetve lehetőséget biztosítsunk arra, hogy a női hallgatók már tanulmányaik során megismerkedhessenek egy nemzetközi cég termékeivel, szolgáltatásaival, működésével.

A program során 5 fő női hallgató kerül kiválasztásra. A programban résztvevő hallgató a Kiíró cég vezetői, vagy meghatározó szakemberei közül saját dedikált mentort kap, akikkel a félév során 5 alkalommal konzultáción vehet részt. A nyertesek továbbá betekintést nyerhetnek egy multinacionális cég mindennapjaiba, gyárlátogatáson vehetnek részt, találkozhatnak az ABB női vezetőivel, HR szakemberektől személyes konzultáció keretében tanácsot kaphatnak a későbbi elhelyezkedéshez, vagy akár gyakornokként aktívan részt vehetnek a munkában. Emellett megismerhetik, hogy milyen különböző életpálya modellek léteznek a műszaki területen.

**Pályázati feltételek**

**Részvételi feltételek**

Az alábbi feltételeknek megfelelő pályázókat várjuk:

* 2. és 3. éves BSc, 4., vagy 5. éves MSc női hallgató
* Az ABB Kft-nél gyakornokként dolgozó diák
* Magyarországi aktív hallgatói jogviszony (nappali, esti, levelező, aktív féléves) az alábbi intézmények egyikén:
  + Óbudai Egyetem
    - Bánki Donát Gépész- és Biztonságtechnikai Mérnöki Kar
    - Kandó Kálmán Villamosmérnöki Kar
    - Alba Regia Műszaki Kara
  + Miskolci Egyetem
    - Gépészmérnöki és Informatikai Kar
    - Műszaki Anyagtudományi Kar
  + Kecskeméti Főiskola
    - Gépipari és Automatizálási Műszaki Főiskolai kar
  + Széchenyi István Egyetem
    - Gépészmérnöki, Informatikai és Villamosmérnöki Kar
  + Budapest Műszaki és Gazdaságtudományi Egyetem
    - Gépészmérnöki kar
    - Villamosmérnöki és Informatikai kar
  + Debreceni Egyetem
    - Műszaki Kar
  + Pécsi Tudományegyetem
    - Műszaki és Informatikai Kar
  + Pannon Egyetem
    - Mérnöki Kar
    - Műszaki Informatikai Kar
  + Szegedi Tudományegyetem
    - Mérnöki Kar

**Kizáró ok:**

A Kiíró a pályázatra azon hallgatók jelentkezését fogadja el, akik a pályázati, és/vagy a nyertes időszakban az ABB versenytársánál szakmai gyakorlatot nem folytatnak és/vagy nem dolgoznak.

**A pályázati dokumentáció:**

* 1-2 oldalas önéletrajz (magyar és angol nyelven)
* 1-1,5 oldalas motivációs levél – Mely tartalmazza, hogy a pályázó miért tartja érdekesnek a programot, milyen előnyöket lát, milyen hosszú távú tervei vannak a műszaki pályán (magyar és angol nyelven)

**Határidők:**

* A regisztráció időtartama: 2019. október 1. és 2019. november 11. között.
* A pályázatról bővebb információ a <http://new.abb.com/hu/karrier/lehetosegek/diakok> weboldalon található
* A pályázat beadási határideje: 2019. november 11.
* A pályázatokat a [cv@hu.abb.com](mailto:cv@hu.abb.com) e-mail címre kell beküldeni, az email tárgymezőben kérjük feltüntetni: „ABB mentorprogram”
* A pályázati kiírással kapcsolatos kérdéseket írásban a cv@hu.abb.com címen lehet feltenni 2019. november 11-ig. Az email tárgymezőben kérjük feltüntetni: „ABB mentorprogram”

**A pályázaton nyertes:**

* 5 fő női hallgató, 5 hónapon keresztül – 2020 január 1. és 2020 június 30. között – 5 alkalommal részt vehet a pályázati felhívásban részletezett programban, amelynek költségeit (étkezés, gyárlátogatás) Kiíró a nyertes pályázóval aláírásra kerülő szerződésben rögzítettek szerint viseli.
* Azon vidéki hallgatóknak, akik nem gyakornokként vesznek részt az ABB mentorprogramban, a havi egyszeri konzultációra való eljutás költségét a Kiíró a MŰISZ Iskolaszövetkezeten keresztül, a MŰISZ Iskolaszövetkezet és a nyertes pályázó között aláírásra kerülő szerződésben rögzítettek szerint, utazási költség számla alapján téríti meg.
* A pályázaton nyertest terhelő kötelezettség(ek) nem teljesítése a mentorprogramból történő kizárást vonhatja maga után.
* Vállalja, hogy a havonta megrendezésre kerülő konzultációkon részt vesz.

**A pályázatok értékelése**

**A pályázat érvényességének vizsgálata**

Valamennyi beérkező pályázat iktatásra, majd értékelésre kerül.

**A pályázat érvénytelen a következő esetekben:**

• A pályázat nem érkezik be a kiírt határidőre.

• A Pályázó nem felel meg a kiírásban szereplő valamennyi feltételnek.

**A pályázat értékelési szempontrendszere:**

A beadott pályázatok értékelését az ABB szakemberei végzik a következő szempontok figyelembe vételével:

* Motiváltság
* Szakmai rátermettség
* Minimum középfokú angol nyelvtudás (szóban és írásban egyaránt)
* Formai áttekinthetőség: szerkezet, design, stílus, nyelvhelyesség
* A pályázat elbírálásánál előnyt jelent korábbi tanulmányi versenyeken elért eredmény, felsőoktatási szakmai tevékenységben való aktív részvétel

A beérkezett pályázatok alapján kiválasztott jelentkezők személyes meghallgatására kerül sor, amely meghallgatáson való részvétel költsége Pályázót terheli.

**A kiértékelés határideje és formája**

A pályázatokat a fenti szempontok alapján a Kiíró értékeli, és a nyertes pályázó nevét 2019. december 13-ig közzéteszi a www.abb.hu weboldalon.

A Pályázó a közzétételhez / nyilvánosságra hozatalhoz a pályázata benyújtásával visszavonhatatlanul hozzájárul.

**Hozzájárulás**

Pályázó a pályázat beadásával hozzájárul ahhoz, hogy a pályázattal (vagy annak egy részével) kapcsolatban korlátozásmentes, térítésmentes felhasználási jogot engedjen a Kiírónak, amelynek eredményeképp megilleti a Kiírót a mű kizárólagos, az Szjt. 17.§-ában meghatározott valamennyi módon történő felhasználás iránti joga bel- és külföldön, magyar és bármely idegen nyelven.

A Kiírót megillető kizárólagos felhasználási jog magában foglalja az Szjt.-ben írt valamennyi felhasználási módot, beleértve ebbe az átdolgozás iránti jogot is és a digitális műfelhasználást is, mely jelenti a művek digitális formában történő tárolását elektronikus eszközön, valamint a számítógépes hálózaton átvitt művek anyagi formában való előállítását is, mint pl. a számítógép merevlemezére történő letöltése, a számítógépi programok futtatása, művek közönséghez közvetítése számítógépes hálózaton keresztül. A Kiíró a pályázati hozzájárulással megszerzett felhasználási jogot minden korlátozástól mentesen (korlátlan alkalom és példányszám vonatkozásában) gyakorolhatja.

Pályázó a pályázat benyújtásával elfogadja, és egyben hozzájárul ahhoz, hogy a pályázaton történő eredményes részvétele esetén a neve, valamint azon oktatási intézmény neve, ahol tanul, a Kiíró honlapján közzétételre kerüljön.

Kiíró fenntartja a jogát annak, hogy a pályázatot bármikor, indokolás nélkül visszavonja, vagy az elbírálási határidőt meghosszabbítsa. A mentorprogram odaítélésnek a joga a Kiíró kizárólagos döntési jogkörébe tartozik, így a Kiíró döntése a Pályázó által nem vitatható, és a kiírói döntés felülvizsgálata semmilyen formában sem kérhető.

Pályázó a pályázat benyújtásával a pályázati feltételeket maradéktalanul tudomásul veszi és egyben elfogadja.